སློབ་མ་གསོ་སྐྱོང་ནི་དགེ་རྒན་གཅིག་པུའི་འོས་འགན་མ་ཡིན་པར།དེ་ནི་ཁྱིམ་ཚང་དང་སློབ་གྲྭདེ་བཞིན་སྤྱི་ཚོགས་སོགས་ཟུང་འབྲེལ་གྱིས་ལེགས་སྒྲུབ་བྱེད་པའི་བྱ་བ་ཞིག་རེད།དེ་ཡང་ལོ་ཏོག་ཅིག་སྨིན་དགོས་ན་ངེས་པར་ཉེར་ལེན་དང་ལྷན་ཅིག་བྱེད་རྐྱེན་གཉིས་ཀྱི་རྒྱུ་ཚང་དགོས་པ་ཡིན།དེ་ཡང་ས་བོན་ནི་སློབ་མ་རང་ཉིད་ཡིན་པ་དང་དེ་ནི་ཉེར་ལེན་ཏེ་རང་འབྲས་རང་གི་རྫས་རྒྱུན་དུ་གཙོ་བོར་སྐྱེད་བྱེད་དེ་རེད།ས་བོན་གཅིག་པུ་ཡོད་པ་ལས་འབྲས་བུ་སྨིན་ཐུབ་ཀྱི་མེད་པས་དེ་ལ་ངེས་པར་དུ་དྲོད་དང་བརླན་གཤེར།ལུད་སོགས་ཀྱི་ལྷན་ཅིག་བྱེད་རྐྱེན་གྱི་རྒྱུ་སྟེ།རང་འབྲས་རང་གི་རྫས་རྒྱུན་མ་ཡིན་པར་གཙོ་བོར་སྐྱེད་བྱེད་དེ་ཡང་ཚང་དགོས་པ་བཞིན་སློབ་མ་བཟང་བོ་ཞིག་གསོ་སྐྱོང་བྱེད་པར་ཡང་གོང་སྨོས་ཀྱི་ཕྱོཊ་ཚང་མས་གཞོགས་འདེགས་གང་ལེགས་བྱེད་དགོས་པ་ལས་སྟབས་བདེ་བོ་ཞིག་ག་ལ་ཡིན།དེར་བརྟེན་རྣམ་ཀུན་དགེ་རྒན་གྱི་སློབ་གསོ་ཁོ་ནར་བརྟེན་ནས་སློབ་མ་གསོ་སྐྱོང་བྱེད་པ་མ་ཡིན་པར་ཁྱིམ་བདག་གི་ལྟ་སྐུལ་གྱི་ནུས་པ་འདོན་སྤེལ་གང་ལེགས་བྱ་རྒྱུ་ཡང་གལ་འགངས་ཆེ།རང་ཉིད་ཀྱིས་ཟླ་རེའི་ཁྱིམ་བདག་གི་ཚོགས་འདུར་མཐོང་ཆེན་བྱས་ཏེ་ཚོགས་འདུའི་ནང་དོན་གྲ་སྒྲིག་གང་ལེཊ་བྱེད་པ་དང་།ཚོགས་འདུའི་ཐོག་སློབ་མ་སོ་སོའི་སྦྱངས་འབྲས་དང་བསམ་བློ་ཀུན་སྤྱོད་སོགས་ལ་དབྱེ་ཞིབ་དང་གསལ་བཤད་བྱེད་པ་མ་ཟད།སློབ་གསེང་སྐབས་སློབ་མའི་འཚོ་བ་སོགས་ལ་ཁྱིམ་བདག་དང་བགྲོ་གླེང་གཏིང་ཟབ་བྱས་ཏེ།ཡུལ་དང་མཐུན་པའི་སྒོ་ནས་སློབ་མར་སློབ་གསོ་གཏོང་བ་དང་།ད་དུང་ཁྱིམ་བདག་ལའང་རེ་བ་ནན་པོ་བཏོན་ཏེ་ཁོ་ཚོའི་བྱ་སྤྱོད་དང་སེམས་ཁམས་ཀྱི་འདུ་ཤེས་སོགས་གང་སྤྱིའི་ཐད་སློབ་མར་མིག་དཔེ་བཟང་བོ་འདོན་དགོས་ལ།སློབ་མའི་འགྲོ་སྡོད་སྤྱོད་གསུམ་སོགས་ཕྱོགས་གང་སྤྱིའི་ཐད་ལ་ལྟ་སྐུལ་ནན་པོ་བྱ་རྒྱུའི་རེ་བ་འདོན་དགོས།